รัฐบาลไทย-ข่าวทำเนียบรัฐบาล-รองนายกฯ พล.อ.ประวิตรฯ ลงพื้นที่ จ.ฉะเชิงเทรา ตรวจติดตามสถานการณ์น้ำต้นทุนการผลิตน้ำประปาเพื่อการอุปโภคและบริโภค ย้ำประชาชนต้องเข้าถึงน้ำประปาสะอาดทุกพื้นที่
วันพฤหัสบดีที่ 1 กันยายน 2565
รองนายกฯ พล.อ.ประวิตรฯ ลงพื้นที่ จ.ฉะเชิงเทรา ตรวจติดตามสถานการณ์น้ําต้นทุนการผลิตน้ําประปาเพื่อการอุปโภคและบริโภค ย้ําประชาชนต้องเข้าถึงน้ําประปาสะอาดทุกพื้นที่
รองนายกฯ พล.อ.ประวิตรฯ ลงพื้นที่ จ.ฉะเชิงเทรา ตรวจติดตามสถานการณ์น้ําต้นทุนการผลิตน้ําประปาเพื่อการอุปโภคและบริโภค ย้ําประชาชนต้องเข้าถึงน้ําประปาสะอาดทุกพื้นที่ กําชับบูรณาการทํางานร่วมกันตามนโยบายของรัฐบาล ให้สอดคล้องความต้องการของประชาชน
น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยว่า วันนี้ (1 กันยายน 2565) เวลา 09.30 น. พลเอก ประวิตร วงษ์สุวรรณ รองนายกรัฐมนตรี​ รักษาราชการแทนนายกรัฐมนตรี ลงพื้นที่จังหวัดฉะเชิงเทรา ตรวจติดตามสถานการณ์น้ําลุ่มน้ําบางปะกง การเพิ่มปริมาณน้ําต้นทุนเพื่อการผลิตน้ําประปาเพื่อการอุปโภคและบริโภค ตามแผนแม่บทการบริหารจัดการทรัพยากรน้ํา 20 ปี ณ สถานีผลิตน้ําประปาฉะเชิงเทรา ตําบลวังตะเคียน อําเภอเมืองฉะเชิงเทรา จังหวัดฉะเชิงเทรา โดยมีนายสุชาติ ชมกลิ่น รัฐมนตรีว่าการกระทรวงแรงงาน ร่วมด้วย ซึ่งนายไมตรี ไตรติลานันท์ ผู้ว่าราชการจังหวัดฉะเชิงเทรา กล่าวต้อนรับและนําเสนอสภาพรวมพื้นที่จังหวัดฉะเชิงเทรา นายสุรสีห์ กิตติมณฑล เลขาธิการสํานักงานทรัพยากรน้ําแห่งชาติ นําเสนอสถานการณ์น้ําภาพรวมและสถานการณ์น้ําในพื้นที่จังหวัดฉะเชิงเทรา นายประพิศ จันทร์มา อธิบดีกรมชลประทาน นําเสนอการบริหารจัดการน้ําพื้นที่ฝั่งขวาแม่น้ําบางปะกง และผู้แทนการประปาส่วนภูมิภาค สรุปสถานการณ์น้ําต้นทุนเพื่อการผลิตน้ําประปา เพื่อการอุปโภคบริโภคของพื้นที่อําเภอเมือง จังหวัดฉะเชิงเทรา
รองนายกรัฐมนตรีกล่าวมอบนโยบายว่า รัฐบาลมีความห่วงใยปัญหาเรื่องน้ํา ทั้งภาวะน้ําท่วมในช่วงฤดูฝน และปัญหาน้ําเค็มรุกเป็นประจําในช่วงฤดูแล้งที่จะส่งผลกระทบต่อประชาชนทั้งในพื้นที่จังหวัดฉะเชิงเทรา รวมถึงจังหวัดต่าง ๆ ในลุ่มน้ําบางปะกง จึงจําเป็นอย่างยิ่งที่ทุกหน่วยงานต้องร่วมกันประเมินสถานการณ์ เฝ้าระวัง และเตรียมความพร้อม เพื่อช่วยเหลือ บรรเทาทุกข์ให้ประชาชน โดยได้เน้นย้ําหน่วยงานที่เกี่ยวข้องให้มีมาตรการรับมือฤดูฝนอย่างรอบคอบ ขณะเดียวกันต้องหาแนวทางแก้ไขให้เป็นระบบในระยะยาวควบคู่ไปด้วย เพื่อรองรับความต้องการใช้น้ําในอนาคต และเพื่อไม่ให้เกิดปัญหาซ้ําซากในทุก ๆ ปี โดยเฉพาะอย่างยิ่งการแก้ปัญหาน้ําเค็มบริเวณปากน้ําบางปะกง ป้องกันปัญหาน้ําเค็มรุกล้ํา เพื่อบรรเทาความเดือดร้อนของประชาชนไม่ให้มีปัญหาการใช้น้ํา ซึ่งการประปาจะต้องมีการสํารองน้ําดิบไว้สําหรับผลิตน้ําให้เพียงพอตามความต้องการของประชาชน
รองนายกรัฐมนตรีมอบหมายให้ สทนช. ประสานและบูรณาการขับเคลื่อนแผนหลักการพัฒนาและบริหารจัดการน้ําในพื้นที่ภาคตะวันออกร่วมกับลุ่มน้ําเจ้าพระยา เพื่อป้องกันและแก้ไขปัญหาอย่างเป็นระบบ และรายงานต่อ กนช. พร้อมมอบให้กรมชลประทานเร่งพัฒนาแหล่งน้ําต้นทุนโดยเฉพาะโครงการที่ได้รับงบประมาณและโครงการสําคัญที่ผ่าน กนช. แล้ว รวมถึงการปรับปรุงเพิ่มความสามารถการบริหารจัดการน้ําพร้อมเร่งดําเนินการก่อสร้างแหล่งน้ําที่ได้รับงบประมาณให้แล้วเสร็จตามแผนที่กําหนด เพื่อสามารถบริหารจัดการน้ําได้อย่างเต็มประสิทธิภาพ โดยเฉพาะอย่างยิ่งการประสานงานกับหน่วยงานที่เกี่ยวข้อง ทั้งนี้เพื่อให้ประชาชนอยู่ดีกินดี และบรรเทาความเดือดร้อนให้ประชาชน
สําหรับการประปาส่วนภูมิภาค ให้วางแผนการใช้น้ําให้ครอบคลุมความต้องการใช้น้ําเพื่อการอุปโภคบริโภคตลอดฤดูแล้งอย่างเพียงพอ พร้อมหาแหล่งน้ําสํารองไว้แก้ไขปัญหาอย่างเป็นระบบ และในส่วนของจังหวัดฉะเชิงเทรา ให้เสนอแผนงาน/โครงการสําคัญที่จะแก้ไขปัญหาเรื่องน้ําให้ครอบคลุมในพื้นที่ทั้งระยะสั้นและระยะยาว ผ่านอนุกรรมการทรัพยากรน้ําจังหวัด โดยบูรณาการและเร่งสร้างการรับรู้และส่งเสริมให้ภาคประชาชนได้เข้ามามีส่วนร่วมในการแก้ไขปัญหาเรื่องน้ําในพื้นที่ ซึ่งเมื่อมีน้ําสมบูรณ์ทุกพื้นที่และทุกฤดูกาล จะทําให้ผลผลิตการปลูกพืชไร่ดีขึ้น ส่งผลให้ความเป็นอยู่ของประชาชนดีขึ้น โดยเน้นย้ําการบูรณาการการทํางานร่วมกัน ส่งเสริมให้ภาคประชาชนเข้ามามีส่วนร่วมในการแก้ปัญหาในพื้นที่ เพื่อให้เป็นไปตามนโยบายของรัฐบาลและสอดคล้องกับความต้องการของประชาชนด้วย
น.ส.ทิพานัน กล่าวว่า รองนายกรัฐมนตรียังได้ตรวจติดตามการบริหารจัดการน้ําที่คลองนครเนื่องเขต (คลองท่าไข่) ซึ่งเป็นคลองระบายน้ําในช่วงหน้าฝน เป็นแหล่งน้ําดิบที่สําคัญในการผลิตน้ําประปา นอกจากนี้ ยังมีตลาดโบราณคลองนครเนื่องเขตซึ่งมีอายุกว่าร้อยปีอยู่บริเวณที่คลองมาบรรจบกับแม่น้ําบางปะกง เป็นแหล่งท่องเที่ยวสําคัญของจังหวัดฉะเชิงเทราด้วย
จากนั้น รองนายกรัฐมนตรีและคณะ เดินทางต่อไปยังสํานักงานชมรมอาสาสมัครสาธารณสุข (อสม.) แห่งประเทศไทย ประจํา จ.ฉะเชิงเทรา บริเวณที่ว่าการอําเภอเมืองฉะเชิงเทรา ต.หน้าเมือง อ.เมือง จ.ฉะเชิงเทรา เพื่อเป็นประธานพิธีเปิดป้ายสํานักงานชมรมอาสาสมัครสาธารณสุข (อสม.) แห่งประเทศไทยประจํา จ.ฉะเชิงเทรา